REGULAMENTUL (CE) NR. 922/2007 AL COMISIEI
din 1 august 2007
de derogare de la Regulamentul (CE) nr. 1227/2000 cu privire la dispozițiile tranzitorii privind alocațiile financiare pentru Bulgaria și România pentru restructurare și reconversie
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 15,
întrucât:
(1)
Articolele 16 și 17 din Regulamentul (CE) nr. 1227/2000 al Comisiei din 31 mai 2000 privind stabilirea unor norme de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, cu privire la potențialul de producție (2) stabilesc regulile de finanțare pentru sistemul de restructurare și reconversie.
(2)
Pentru exercițiul financiar 2007, alocările financiare au fost acordate Bulgariei și României prin Decizia 2007/381/CE a Comisiei din 1 iunie 2007 de stabilire, pentru anul de comercializare 2006/2007 și pentru un anumit număr de hectare, a unei alocări financiare orientative pentru Bulgaria și România pentru restructurarea și reconversia podgoriilor, în temeiul Regulamentului (CE) nr. 1493/1999 al Consiliului (3).
(3)
Articolele 16 și 17 din Regulamentul (CE) nr. 1227/2000 prevăd, în special, că creditele alocate unui stat membru ale cărui cheltuieli corespunzătoare nu au fost realizate sau validate până la 30 iunie se realocă acelor state membre ale căror cheltuieli realizate și validate sunt egale cu alocația care le-a fost acordată. Aceste articole prevăd, de asemenea, reducerea sumelor acordate statelor membre pentru următorul exercițiu financiar în cazul în care cheltuielile realizate de acestea până la 30 iunie sunt inferioare unui procent de 75 % din alocațiile lor inițiale.
(4)
Bulgaria și România, pentru care anul vinicol 2006/2007 este primul an de aplicare a sistemului de restructurare și reconversie, nu vor putea cheltui până la 30 iunie majoritatea fondurilor din alocația lor inițială. Aplicarea articolelor 16 și 17 din Regulamentul (CE) nr. 1227/2000 ar duce la reduceri excesive ale creditelor de restructurare și reconversie aflate la dispoziția acestor state pentru exercițiul financiar curent și următor.
(5)
În consecință, cu titlu tranzitoriu, aceste reduceri excesive trebuie evitate pentru anul vinicol 2006/2007, prin derogare de la prevederile Regulamentului (CE) nr. 1227/2000, permițând Bulgariei și României să cheltuie 90 % din alocația lor inițială pentru anul vinicol 2006/2007 până la sfârșitul exercițiului financiar curent și exceptând aceste state de la reducerea alocației lor inițiale pentru următorul an vinicol.
(6)
O dispoziție similară a fost introdusă în 2001 și în 2005, când sistemul de restructurare și reconversie a podgoriilor a fost aplicat pentru prima dată de către statele membre vizate. Întrucât incapacitatea statelor membre vizate de a cheltui alocațiile inițiale s-ar putea datora, de asemenea, întârzierii publicării deciziei de acordare a alocațiilor inițiale, opțiunea de utilizare a acestor alocații trebuie stabilită la același nivel ridicat ca în anul 2005.
(7)
Măsurile prevăzute de prezentul regulament sunt în conformitate cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
(1) Prin derogare de la articolul 16 alineatul (1) litera (c) din Regulamentul (CE) nr. 1227/2000, pentru exercițiul financiar 2007, Bulgaria și România pot solicita Comisiei, cel târziu până la 10 iulie 2007, o contribuție suplimentară la cheltuielile din exercițiul financiar 2007, cu depășirea cheltuielilor efective deja realizate, notificate Comisiei în temeiul articolului 16 alineatul (1) literele (a) și (b) din regulamentul menționat, și până la 90 % din alocația financiară acordată acestor state prin Decizia 2007/381/CE. Bulgaria și România pot cheltui, cel târziu până la 15 octombrie 2007, 90 % din alocațiile lor inițiale pentru anul vinicol 2006/2007.
(2) Prin derogare de la articolul 17 alineatul (3) din Regulamentul (CE) nr. 1227/2000, cererile de finanțare suplimentară trimise Comisiei în temeiul articolului 16 alineatul (1) litera (c) din regulamentul menționat de către alte state membre decât Bulgaria și România se acceptă pe bază de pro rata, utilizând creditele disponibile după deducerea sumelor pentru toate statele membre notificate în temeiul articolului 16 alineatul (1) literele (a) și (b) din regulamentul menționat și a sumelor notificate de către Bulgaria și România în temeiul articolului 16 alineatul (1) literele (a) și (b) din regulamentul respectiv, precum și în temeiul alineatului (1) al prezentului articol.
(3) Prin derogare de la articolul 17 alineatul (5) din Regulamentul (CE) nr. 1227/2000 și în ceea ce privește exercițiul financiar 2007, Bulgariei și României nu li se aplică nicio reducere a alocațiilor inițiale pentru următorul an vinicol.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 august 2007.